Helikopterulykken utenfor Sotra 2024

**Helikopterulykken utenfor Sotra** fant sted 28. februar 2024 rundt klokken 19.40 lokal tid. Et Sikorsky S-92 helikopter fra Bristow Norway styrtet i havet to nautiske mil vest for Løno i Øygarden kommune, Vestland. Én kvinne ansatt i Equinor omkom, mens fem Bristow-ansatte ble skadet.

## Ulykken
Helikopteret som styrtet var et redningshelikopter innleid til Equinor og drev med treningsoppdrag i forkant av ulykken, med seks personer om bord. Helikopteret traff vannet fra relativt lav høyde og liten kraft. Skrogets flyteelementer løste seg ikke ut slik at det sank til 220 meters dyp.

Signal fra det havarerte helikopterets og en personlig nødpeilesender, gjorde at det ble lokalisert. Et av 330 skvadronens SAR Queen redningshelikoptre, som var på treningsoppdrag vest for Sola da ulykken fant sted ankom etter rundt 50 minutter og heiste fem personer opp fra sjøen. Medisinske vurderinger og drivstoffmangel gjorde så at redningshelikopteret måtte fly til Haukeland universitetssykehus.

Et helikopter fra Florø ankom ulykkesstedet 25 minutter senere og heiste opp den sjette og siste personen fra sjøen.

Operatørene på norsk sokkel valgte etter ulykken å ta et opphold i alle flyvinger til og fra installasjoner på sokkelen frem til 1. mars 2024 for å få nødvendig oversikt.

## Berging og etterforskning
Havarikommisjonen som etterforsker ulykken leide inn skipet *Normand Ocean* for å lokalisere og heve helikopteret. 2. mars opplyste Havarikommisjonen at skroget var funnet «rimelig inntakt» og det ble fraktet til Haakonsvern orlogsstasjon for undersøkelser.

Etter bergingen ble helikopterets ferdsskriver sendt til England for analysering av data.

Ifølge opplysninger som ble offentliggjort 13. mai steg helikopternesen ukontrollert til nær 30 grader da besetningen var i ferd med å posisjonere helikopteret for å ta opp en treningsbøye. Besetningen rakk ikke å korrigere den unormale stillingen før helikopteret traff sjøen fra 45 meters høyde. Strømforsyningen som kreves for en automatisk utløsing av flyteelementene opphørte da hovedrotorbladene traff sjøen.

### Foreløpig rapport
Den 6. august 2024 slapp kommisjonen en foreløpig rapport der det fremkommer at pilotene brukte autopilot-funksjonen «Mark on Top» for å holde helikopteret over et punkt, under redningsøvelsen.

Når helikopteret nærmer seg merket, peker nesen opp for å sakke ned. I denne situasjonen skulle nesen ikke peke mer enn 12-13 grader opp, men pekte 30 grader opp. På grunn av mørket hadde pilotene få visuelle referanser og merket ikke endringen i tide.

Havarikommisjonen ber Sikorsky sikre at alle operatører er kjent med forventet nesevinkel ved autopilotbruk, og at dette inkluderes i manualene.
### Endelig rapport
Den 26. februar 2026 offentliggjorde Havarikommisjonen sin endelige rapport om ulykken. Rapporten konkluderte med at en teknisk svikt i et kretskort i helikopterets autopilotsystem var en vesentlig medvirkende årsak til havariet. Feilen oppstod under treningsoppdraget og bidro til at helikopterets nese hevet seg ukontrollert. Det gikk mellom tre og seks sekunder fra avviket kunne oppfattes som unormalt til helikopteret traff sjøen, noe som ga besetningen svært begrenset tid til å overta manuell kontroll.

Rapporten fastslo videre at helikopterets nødflytesystem ikke ble automatisk utløst fordi generatorstrømmen falt ut da hovedrotorbladene traff sjøen. Som bakenforliggende forhold pekte Havarikommisjonen på en stram oppstartstid i kontrakten mellom Equinor og Bristow Norway, og viste til at tidsrammen kunne ha påvirket rammebetingelsene for virksomheten.

## Se også
* Helikopterulykken ved Turøy
* Liste over helikopterulykker i Norge

## Referanser


## Eksterne lenker
* Statens Haverikommisjon - Rapport om luftfartsulykke i sjøen vest for Sotra, Vestland fylke 28. februar 2024
* Statens Havarikommisjon - Undersøkelse av luftfartsulykke 2 nautiske mil vest for Løno
* Equinors granskningsrapport